
Perheelleni, Suomessa ja maailmalla.











Tervetuloa Kivikkoon, kaupunkiin syvällä Hämeen sydämessä, joka ei ole mikään tavallinen kaupunki muiden Suomen kaupunkien joukossa. Kivikko kätkee sisälleen energiaa. Se energia saa muinaiset ja tuntemattomat tarut ja myytit heräämään eloon, se kaivaa ihmisten pimeimmät puolet esille, toteuttaa toiveet ja saa pahimmat painajaiset todellisiksi. Se energia säteilee Kivikosken pyörteissä, Käräjäkallion sammaleessa, Tuomiokirkon kivissä ja asukkaiden hengityksessä, kaikessa.





Tule Kivikkoon ja elämäsi muuttuu, lupaan sen.











”O God, I could be bounded in a nutshell and count myself a king of infinite space, were it not that I have bad dreams”





-William Shakespeare, näytelmästä Hamlet-









1.


ELÄVIEN MAAILMA


Maria


Hän yritti päästä karkuun, mutta jalat eivät liikkuneet kunnolla, kävely oli tahmeaa ja jalkojen tilalla tuntui olevan rautaiset punnukset. Hän pystyi hädin tuskin hievahtamaan, vaikka ponnisti kaikki voimansa äärimmilleen. Kaukana häämötti pakotie, mutta se liikkui hänestä etäämmälle, lipsui ulottumattomiin. Hänen perässään lähestyivät hahmot, hirvittävät tuomarit, jotka eivät antaisi hänelle armoa.


Nainen yritti huutaa apua, mutta pihaustakaan ääntä ei kuulunut. Hän katsoi eteensä ja siirsi jalkaansa jälleen yhden vaivalloisen askeleen. Hän katsoi taakseen, hahmot olivat jo paljon lähempänä, ja pakokauhu alkoi syrjäyttää rationaalisen ajattelun tieltään. Hän pinnisti vielä kerran kaikki voimansa viimeiseen yritykseen, jos hän ei pääsisi pakenemaan, hän kuolisi, se oli ainoa varma asia. Korvissa alkoi soida, henki ei kulkenut. Paniikki kasvoi, hän ei pystynyt enää liikkumaan, hengittämään, olemaan elossa. Ruumiittomat kädet saivat hänestä vihdoin otteen.


”Minä kuolen” ajatus oli hetken kirkkaana hänen mielessään tummien hahmojen ilmestyessä kaventuvan näkökentän rajoille. Ote hänestä tiukkeni vielä rajummin, Maria tunsi keuhkojensa menevän kasaan kuin tyhjenevä ilmapatja. Ilma ei enää kulkenut lainkaan, hän haukkoi henkeään, mutta henkitorvi oli jo turvonnut umpeen. Ne olivat hänen ympärillään, ääneti. Tummat miehet kapealierisine hattuineen ja kasseineen, ne olivat nyt tulleet hakemaan hänet tuomiolle, vastaamaan teoistaan. Menneisyyttä ei voinut enää paeta. Hapenpuute ja kauhu velloivat rajusti Marian yli, ja hän syöksyi tajuttomana purppuraan usvaan.


”Herää, rakas, herää” kuiskaus kuului usvan läpi.


Käsi laskeutui varovasti Marian olalle ja silitti. Hellä kosketus sai hänet avaamaan silmänsä ja räpyttelemään hurjasti. Nainen haukkoi henkeään ja koitti huutaa. Äänihuulet olivat vielä jumissa, kurkusta tuli vain ininää. Kurkku tuntui kovin karhealta ja hengitys sattui keuhkoissa. Kuolemanpelko oli vielä voimakkaana kehossa ja se oli kietonut naisen otteeseensa, lihakset alkoivat liikkua hyvin vastentahtoisesti. Sanna silitti Marian olkaa edelleen rauhallisesti ja odotti, kunnes tämä alkoi havahtua aikaan ja paikkaan.


”Taisi olla aika paha kohtaus päällä” Sanna kuiskasi.


Maria nyyhkäisi ja kaivautui puolisonsa kylkeen. Kroppa alkoi vihdoin totella käskyjä ”Oli joo”.


”Havahduin sinun uniääniin, ei siitä voinut erehtyä” Sanna suukotteli Marian tukkaa ja silitti paljasta selkää. Sormet kastuivat hiestä, ja Sanna yritti kuivata niitä varovasti peittoon vaimonsa huomaamatta.


”Taidan olla aika hikinen. Älä yritä, minä huomasin, kun pyyhit käsiäsi peittoon” Maria itki ja nauroi yhtä aikaa Sannan kainaloon. ”Äskeinen oli pahin, jonka olen saanut, koskaan.” Maria värähti inhosta.


”Stressi taitaa olla aika rajulla käyrällä nyt. Etkö pysty yhtään hellittämään tuota tahtia? Minä en ole joka yö sinua herättämässä Maria Elisa Tiivola-Päiviö. Enkä todellakaan halua, että saat jonkun hjärtslaagin tuon halvauksen seurauksena”. Sanna sanoi heidän parisuhdekielellään, jossa koko nimen sanominen tarkoitti nyt jukoliste kerrankin uskot mitä minä sinulle sanon, etkä haraa yhtään vastaan.


Maria kiersi kätensä Sanna vyötärölle ja haki tämän ihosta turvaa. Nainen tiesi hänen olevan oikeassa, mutta miten ihmeessä hän pystyisi nyt hölläämään. Ei niin mitenkään, töissä oli taas ihan täysi hullunmylly päällä.


”Minä yritän, ihan totta. Kiitos kun pelastit henkeni” Maria kuiskasi uupuneena. Uupumus, joka oli seurausta liian kovasta työtahdista, huonosti nukutuista öistä ja surkeasta elämänhallinnasta, alkoi ottaa hänestä päivä päivältä tiukemman otteen.


”Kello on vasta neljä, jatketaanko vielä unia kulti?” Sanna haukotteli, hänellä kello soisi vasta kolmen tunnin kuluttua. Maria ei enää vastannut, tasainen tuhina paljasti tämän nukahtaneen.




Martti





Kahvin voimakas tuoksu täytti keittiön samaan tahtiin aamuauringon kirkkaan valon kanssa, ja ikkunan takana västäräkit aloittelivat aamupuuhiaan pyrstöt vispaten. Kivikon Järvikylässä Martti Takala keitteli päivän ensimmäiset kahvit, vahvat ja tietenkin pannujauhatuksella. Kello kävi vasta neljää, mutta mies tiesi, ettei uni enää tulisi. Lattialaudat narisivat hänen verkkaisten askeltensa tahdissa ja kaapin puuovet kopsahtelivat hänen ottaessaan astioita esille. Vanhasta tottumuksesta hän oli kattamassa kuppia myös vaimolleen, kunnes muisti, ettei enää tarvinnut. Puristava tunne rinnassa nostatti väkisin kyyneleet silmiin. Murahtaen itselleen hän pyyhkäisi vedet silmistään villatakin hihaan ja painoi vasemman nyrkin rintaansa vasten. Sydän löi epävakaalla rytmillä peukaloa ja etusormea vasten.


Hän hengitti syvään ja haistoi hennon mäntysuovan tuoksun häivähtävän nenässään. Laukkaava rytmi tasoittui hieman ja hän hellitti otettaan. Sirpan lähdöstä oli jo yli vuosi aikaa, surun pitäisi jo alkaa helpottaa. Niin kaikki kaverit olivat hänelle sanoneet. Ettei hän voinut enää itkeä vaimonsa perään, olisi jo aika katsella eteenpäin ja alkaa taas elää omaa elämää. Koska olihan niitä vuosia vielä jäljellä vielä reilusti, vaikka seitsemänkymppiä oli tullut täyteen jo muutama vuosi sitten. Perkele, ei se vaan ollut niin helppoa. Olihan heillä toki Sirpan kanssa ennekin ollut todella vaikeita hetkiä, muutaman kerran laukut oli jo pakattu ja paperit pöydällä allekirjoitusta vailla. Näistäkin oli kuitenkin selvitty, laukut aina purettu ja paperit laitettu roskiin, rakasteltukin sovinnon merkiksi. Mutta sitten oli tullut se viimeinen niitti. Vastoinkäyminen, josta he eivät olleet selvinneet, eivät yhdessä eikä yksinään.


Kurkkua kuristi viimeisen yhteisen päivän koruton muisto. Sirpan väsyneet ja surulliset silmät olivat vielä kerran katsoneet häntä, Martti oli katsonut takaisin ja olisi halunnut sanoa vielä jotain, että rakasti eikä halunnut vaimonsa lähtevän, halusi tämän jäävän, niin kipeästi jäävän. Katseen pohjattoman väsymyksen alla hän oli kuitenkin jäätynyt, hän ei ollut osannut sanoa sanaakaan. Martti oli hapuillen tarttunut vaimoaan kädestä ja puristanut, muuhun hän ei ollut pystynyt. Sirpa oli hennosti, kuin anteeksipyytäen, puristanut takaisin, katsonut miehen ohi jonnekin kauas ja sitten hän oli lähtenyt. Sirpa ei tulisi enää koskaan takaisin, hän ei enää koskaan tulisi Martin syliin ja tuoksuisi ihanasti mäntysuovalle, ei koskaan enää nalkuttaisi hänelle huuhtomattomista kahvikupeista, ei koskaan enää painaisi huuliaan hänen huulilleen.


Suru puristi rintaa nyt vanteen lailla ja kylmä kouristus sai hänet painamaan käden uudelleen rintaa vasten. Hän kompuroi kohti lääkelaatikkoa, sydän takoi vimmatusti ja ihan missä tahdissa sattuu. Purkit lentelivät laatikossa, kunnes käsi vihdoin osui nitroihin. Vapisevin käsin hän sai purkin auki ja hetken hän mietti, jos sittenkin jättäisi sen ottamatta, antaisikin luonnon hoitaa työnsä loppuun. Silti jäljellä oli vielä häivähdys elämänhalua ja valkoinen kapseli putosi uurteiselle kämmenelle. Pilleri kielen alle, kohta helpottaa, hän hoki itselleen, jotta rauhoittuisi edes hieman. Martti istahti raskaasti huohottaen ruokapöydän viereen tuolille ja antoi katkeran itkun tulla.




Saku





Kuulokkeet hankasivat poskea ja niistä kuuluva tasainen suhina sattui jo korviin, youtube-videokin oli loppunut jo aikaa sitten. Vasen korvalehti oli taittunut kivuliaasti pehmusteen alle, ja hän irvisti oikoessaan kirvelevää korvaansa kuulokkeen alla. Vastamelukuulokkeiden sanottiin olevan korville hellemmät kuin tavallisten, mutta hän sai niistä viiltävää korvakipua aina aika ajoin. Syvään huokaisten poika veti kuulokkeet kaulalleen ja sammutti virran. Ehkä vika olikin siinä, ettei hän enää osannut nukkua ilman niitä ja jatkuvaa taustameteliä. Historiankirjan Saku nosti sylistään takaisin yöpöydälle ja katsoi kelloa puhelimen näytöltä.


4:01


”Voi vittu, ei tästä taaskaan meinaa tulla mitään” Saku puuskahti. Uni oli vältellyt häntä tällä kertaa jo kolmatta yötä peräkkäin. Seuraavana iltana olisi taas pakko ottaa unilääke, jotta saisi edes yhtenä yönä tällä viikolla nukuttua. Tuskainen yritys nukahtaa tylsään koulukirjaan ja rauhoittavaan ASMR-hipsutteluun ei ollut toiminut lainkaan. Aihe olikin ollut aika mielenkiintoinen ja hän oli tempautunut USA:n sisällissodan vaiheisiin eikä hän ollut malttanut lopettaa lukemista. Pimennysverhojen raosta kiilui sinnikkäästi jo kirkas auringonpaisteen kajo, kevät oli alkanut toden teolla ja valon määrä virkisti Sakua minuutti minuutilta. Silti hän päätti vielä yrittää, painoi päänsä ergonomiselle vaahtotyynylle ja veti painopeiton ylleen.


4:15


Hän piti silmiään väkisin kiinni ja yritti hengitellä, herätykseen olisi vielä monta tuntia aikaa, hän ehtisi vielä ihan hyvin nukahtaa. Hän ehtisi vielä nukkua monta tuntia, jos nyt nukahtaisi ”Rauhallinen hengitys, yritä hengittää väsymystä kohti, monta tuntia aikaa nukkua. Kolme tuntia on aina parempi kuin kaksi tuntia. Hengittele rauhassa. Ai hitto, kun korvia särkee”. Hän otti särkylääkkeen yöpöydän laatikosta ja joi ison kulauksen vettä juomapullostaan. Lääke vaikuttaisi varmasti pian ja sitten hän voisi saada unen. ”Kaksi tuntiakin on aina parempi kuin tunti tai ei yhtään...”


4:45


Ehkä asennon vaihtaminen auttaisi, hän kääntyi mahalleen, ujutti kädet tyynyn alle ja heti luomia alkoikin mukavasti painaa. Autuas huojennus alkoi rentouttaa vartaloa ja mieltä ”Nyt, vihdoinkin…”.


5:20


Ulkoa kuulunut rivakan kaasuttamisen ääni havahdutti hänet ohuesta horroksesta. Toiveikkaana hän vilkaisi kelloa, ehkä hän olisi saanut nukuttua jo lähemmäs seitsemää. Toivo mureni samaan tahtiin näytön aukeamisen kanssa. Tuskastuneena hän painoi päänsä takaisin tyynylle ja yritti vielä kerran. Tuntikin olisi enemmän kuin puoli tuntia.


5:35


Hän luovutti ja nousi sängystä vetämään juoksuvaatteita niskaan. Sama se oli käydä nyt kevyellä lenkillä ja ladata edes sillä tavalla akkuja ennen koulupäivää. Hänellä oli silti ikävä tunne vatsanpohjassa, että ei jaksaisi olla kovinkaan aktiivinen koulussa, saati sen jälkeen. Siitäkös isä taas vetäisi palkokasvit hengityselimeensä. Saku koitti hipsiä vessaan aamutoimille mahdollisimman hiljaa, ettei jäisi kiinni jälleen yhdestä valvotusta yöstä.









2.


Pirkko


”Nyt Katti kuule pitäisi mennä jo nukkumaan” hyvinvointilääkäri Pirkko Tervahauta tuumasi kissalleen ja rapsutti sen korvallisia. Pitkäkarvainen kissa huiskautti vastalauseena paksua häntäänsä emäntänsä kasvoille tämän siirtäessään sitä pois sylistään. Syvän haukotuksen saattelemana Pirkko riisui lukulasinsa ja sulki vastahakoisesti kansion ja läppärin kannen. Viimeisin kollegalta saatu potilaskertomus oli imaissut hänet niin mukanaan, että hän ei olisi millään malttanut mennä sänkyyn. Kello kävi varmasti jo puolta yötä, eikä hänelle valvominen tehnyt lainkaan hyvää. Silti tästä uudesta keissistä irtautuminen tuntui melkein ylitsepääsemättömältä.


Viimeisen kerran hän vilkaisi kansiota ja pudisti sitten päättäväisenä päätään. Nyt sai luvan riittää, hän teroitti itselleen. Hän hieroi väsyneitä silmiään ja nousi ähisten tuolistaan. Hän piti kunnostaan huolta jo ammattinsakin puolesta, mutta ikä alkoi jo valitettavasti vaikuttaa, pitkä paikallaanolo sai polvet ja selän naksumaan ja valittamaan naisen oikaistessa pitkän ruotonsa pois pehmeästä laiskanlinnasta. Saadakseen jumiutuneen rankansa taas heräämään Pirkko painautui hetkeksi balasanaan pehmeälle olohuoneen matolle. Kädet hän rentoutti sivuilleen ja antoi lapojen aueta nautinnollisesti käsien painosta. Katti kiehnäsi hänen nilkoissaan ja Pirkko nautti eläimen lämmöstä täysin siemauksin. Varsinaista Kattijoogaa, hän ajatteli, kun kissa hyppäsi hänen alaselälleen, polki hetken tassuillaan sopivaa paikkaa etsien ja asettui sitten pötkölleen kehräämään hänen lapaluidensa väliin. Tämä oli naisen ja itsepäisen kissan hassu iltarituaali.


Vuoteessaan hän pohti vielä saamaansa toimeksiantoa, se ei halunnut jättää häntä rauhaan. Asiakas kärsi erittäin voimakkaista unihäiriöistä, joihin hänen kollegansa ei ollut moninaisista yrityksistä huolimatta saanut annettua apua. Mies oli kääntynyt hänen puoleensa ja suorastaan anellut häntä ottamaan tapauksen haltuunsa.


”Minä en pysty tätä asiakasta auttamaan enää. Mikään minun työkalupakistani ei tunnu tätä kaveria helpottavan. Kohtaukset vain pahenevat ja pelkään, että miesparka menettää ihan kohta oikeasti järkensä. Minä tiedän, että sinulla Pirkko, löytyisi enemmän resursseja tälle keissille kuin minulla enää on” oli lannistunut kollega sanonut ojentaessaan kansiota ja muistitikkua Pirkolle kampuksen aulassa.


Jo luonnostaan uteliaana ihmisenä hän oli tietenkin ottanut tämän haastavan potilaan haltuunsa. Joonas Heikkisen kanssa olisi ensimmäinen tapaaminen jo parin päivän päästä ja naisen sormet syyhysivät kovasti päästä tämän nuoren miehen kanssa keskustelemaan. Unihäiriöt olivat erittäin haastavia jo pelkästään niiden oikean diagnosoinnin suhteen, ja tässä olisi roppakaupalla selvitettävää.




Taina





Miehen kädet ja suu tekivät taikojaan hänen vartalollaan. Hän hengitti katkonaisesti, hän halusi tuota miestä niin rajusti ja kiihkeästi. Hän ei muistanut, miten ja missä oli miehen tavannut, mutta nyt se oli hänelle täysin yhdentekevää. Tunne siitä, että joku nautti hänen vartalostaan niin paljon, sai hänet kiihtymään entisestään. Polte reisien välissä oli huumaavaa ja sai hänet taipumaan kaarelle himosta. Hän tunsi, kuinka miehen sormet liikkuivat hänen sisällään koskettaen juuri sieltä, mistä pitikin. Ne liikkuivat ihanasti kiusaten ja osuen kaikkiin nautinnon pisteisiin, joita hän ei ollut aiemmin tiennyt edes olevan olemassa omassa kehossaan. Kevyt kosketus sai Tainan värisemään ja seuraava painallus puristamaan reisiään tiukemmin miestä vasten.


Hän tunsi, kuinka mies alkoi suudella hänen rintojaan, pyöritti nänniä kielellään ja hieroi huuliaan ihoa vasten. Siitä mies hivutti suutaan sentti sentiltä alaspäin hänen vatsallaan, alas ja aina vain alemmas. Seuraavassa hetkessä mies oli jo hänen reisiensä välissä ja suuteli häntä, levittäen varovasti kielellään ja koskettaen hellästi. Sitten mies pyöräytti kieltään samaan aikaan sormiensa tahtiin ja Taina huusi. Orgasmi tuli rajuna ja se kesti ja kesti. Hän voihki kovaan ääneen ja liikutti lanteitaan miestä vasten.


”Voi hyvä luoja, anna sen kestää ikuisesti” hän ajatteli viimeisten väristysten ravistellessa hänen kehoaan. Hän kurottautui vetämään miehen päälleen, mutta haroi tyhjää. Muutamassa hetkessä hän tajusi olevansa yksin omassa sängyssään, silkkipyjama päällä ja chenillesukat jalassa.


Hän käänsi kylkeään ja nautiskeli vielä hetken unen voimasta jalkovälissään. Silti, kuten jokaisen unen jälkeen, tuttu tyhjyyden tunne hiipi samaa tahtia aamuyön kanssa hänen sänkyynsä. Perkaalipuuvillaiset lakanat kahisivat hänen kääntyillessään kyljeltä toiselle, selältä vatsalleen ja jälleen ympäri ihmishyrrän lailla. Väristykset ja kuumotus olivat jo kadonneet, jäljellä oli enää kylmyys, joka nousi alavatsaa pitkin rintaan, siitä kaulalle ja lopulta ylös silmien taakse. Hän huokaisi alistuneena ja sieppasi puhelimen yöpöydältä. Hän selasi äänikirjapalvelun self-help -oppaiden pitkää listaa ja valitsi sieltä summamutikassa voimaa vaihdevuosista- soopaa suoltavan kirjan kuunneltavakseen. Tumma ja miellyttävä naisääni täytti makuuhuoneen ja Taina veti takaraivolle kiertyneen unimaskin takaisin silmilleen.


”Vaihdevuodet ovat portti naiseutesi syvimpään olemukseen, joten helli tätä vaihetta elämässäsi” ääni julisti kirjoittajan mielipidettä. Taina purskahti nauruun ”Mikä vitsi” hän sanoi ääneen painaessaan kirjan sammuksiin ja vaihtoi seuraavaan, kenties vielä typerämpään opukseen. Se toivottavasti nukuttaisi eikä naurattaisi.




Henna





Puiden läpi siivilöityi valoa, se välkkyi ihanasti silmissä juoksun tahtiin. Juoksulenkki oli rullannut hienosti jo kolmatta kilometriä, syke oli sopivalla tasolla, hengitys kulki vaivatta ja vauhtia riitti. Hän ihasteli varovasti silmuistaan auenneita hiirenkorvia ja veti keuhkoihinsa kevään tuoksuista. Juoksu oli ollut aina hänelle rakas harrastus ja nytkin hän nautti lenkistä täysin rinnoin. Lenkkarit hänen jalassaan tanssivat pururadan punaisella karikkeella ja niistä sinkoili saippuakuplia jokaisen askeleen voimasta. Linnut visersivät soidinsonaattejaan ja Henna oli varma, että ymmärsi niiden puhetta


”Hei kaunis nainen, eikö olekin hieno päivä tänään!” ne sirkuttivat ja lauloivat lentonsa lomassa. Sitten niiden äänet muuttuivat hätäisiksi


”Varo! Varo!” ne huusivat ja sirkutus vaihtui kirkumiseen. Henna ei ollut koskaan kuullut kuinka lintu kirkuu ja ääni oli pelottava. Hän vilkuili olkansa yli nähdäkseen seurasiko häntä joku hiippari, mutta pururata hänen takanaan oli tyhjä. Hetken hän juoksi takaperin, jotta kukaan metsikössä lymyilevä tyyppi ei yllättäisi häntä. Mitään ei kuitenkaan näkynyt. Henna huokaisi helpottuneena, hän oli tulkinnut linnut ihan väärin, ja kääntyi taas kasvot menosuuntaan päin.


Samassa iso musta koira oli hänen edessään ja syöksyi häntä kohti hampaat paljastettuna. Hän rääkäisi säikähdyksestä ja nosti kädet suojaamaan kasvojaan. Koiran suusta valui kuolaa ja vaahtoa, se murisi ja nousi häntä vasten. Se raapi isoilla, kovilla kynsillään hänen suojatonta vatsaansa. Kipu tuntui tylppänä ja kovana hänen verkkariensa vyötärönauhan yllä. Henna koitti päästä liikkeelle ja pakoon, mutta jalat eivät totelleet. Kauhu oli lamaannuttanut hänet paikalleen. Hän yritti suojata käsillään itseään, mutta koira sai siitä vain enemmän virtaa, nyt sen terävät hampaat näykkivät Hennan ranteita ja sormia. Tympeä kipu säteili käsistä kohti päätä ja sai vatsan vääntämään. Koira yritti selvästi päästä hänen nahkansa läpi. Sen hurjistuneet silmät vahtivat Hennaa, eikä hän voinut muuta kuin tuijottaa kauhuissaan takaisin koiran keltaisiin, sieluttomiin silmiin.


”Missä tuon pedon omistaja on?” hän itki ääneen ja koitti saada näkyviinsä edes jonkun, joka voisi auttaa. Koira sai kynsittyä tiensä hänen takkinsa läpi ja pääsi avaaman hänen vatsansa ihoa. Lenkkipolulla ei näkynyt ketään, kukaan ei tulisi apuun, hän tajusi ja kylmä tunne hänen rinnassaan ja lämmin veri vatsallaan sai naiseen vihdoin liikettä. Viimeisillä voimillaan Henna riuhtaisi itsensä irti koirasta ja pakeni. Särkevillä käsillään hän painoi verta vuotavaa vatsaansa, jotta mitään ei valuisi ulos. Häneen sattui kovasti, hän oli oksentaa ja jalat painoivat tonnin, ne eivät liikkuneet kunnolla. Hänen askeleensa olivat tahmeat ja raskaat, eikä lenkkareista sinkoillut enää saippuakuplia, nyt niistä roiskahteli verta askelten tahtiin. Maisema ei vaihtunut lainkaan ja koira rähisi aivan hänen takanaan. Hän kääntyi katsomaan ja näki helpotuksekseen, kuinka koiran omistaja oli vihdoin ottanut pedon kiinni. Tumma, kasvoton hahmo piti tiukasti hihnassa raivostunutta, takajaloilleen hyppivää dobermannia.


Hiki valui ja kyyneleet olivat kastelleet Hennan posket. Nainen koitti hengittää ihan hiljaa, jotta puoliso vieressä ei heräisi hänen itkuunsa. Miehellä olisi aikainen herätys, eikä nainen halunnut taas itkeä painajaistaan hänelle. Vaikka mies oli häntä aina koittanut parhaansa mukaan lohduttaa, oli Henna nähnyt viime aikoina väsymyksen ja kyllästyneisyyden tämän katseessa. Itku pulppuili pakahduttavana kurkussa ja sai sisäänhengityksen vavahtelemaan. Hiirenhiljaa hän nosti vierellään olleen tyynyn kasvoilleen, pyyhki nenästä valuvan rään tyynyliinaan ja puri tyynyä, jotta pahasta olosta ei kuuluisi pihaustakaan. Viereltä kuului kevyt kuorsaus pienen tauon jälkeen. Helpottuneena Henna käänsi varovasti kylkeään, vaikka äskeinen kipu tuntui vielä tuoreena kylkiluiden alla. Hän vei kädet suojellen vatsalleen, puhelimen näytössä vilkahti 4:16 ja tavarajuna Tampereelle jymisteli vaimeasti talon ohi, minuutilleen aikataulussa.









3.


Pirkko


Hän keräsi muistiinpanot olkalaukkuunsa, nosti läppärin syliinsä ja poistui vastaanottohuoneestaan rappukäytävään. Tapaaminen Joonas Heikkisen kanssa oli ollut vielä parempi, kuin hän oli uskaltanut toivoakaan. Hänen edessään nojatuolissa oli nopealla vilkaisulla istunut erittäin urheilullinen ja hauskan näköinen nuori mies. Hetken tarkemmin katsottuaan Joonaksen jännittynyttä olemusta ei hänen tarvinnut arvailla, että jotain oli pahasti vialla. Miehen selkää olisi voinut käyttää rautakankena ja käsivarsia raudoituksena betonivalussa. Mustat silmänaluset oli yritetty peitellä meikkivoiteella, mutta valkuaisten punerrus ja silmien vetisyys kielivät rajusta univajeesta. Mureneva mies oli saanut Pirkon ammatillisen suojamuurin rakoilemaan, mutta viime hetkellä hän oli saanut sen paikattua ja tukahdutettua äidilliset vaistonsa.


Joonas oli kertonut avoimesti ongelmistaan, ja ne olivat rajuudessaan jo sitä luokkaa, että jopa Pirkko koki ammattitaitonsa olevan koetuksella. Päällisin puolin kaiken piti olla kunnossa, ei ongelmia elämänhallinnassa tai työpaikalla, mutta silti mies alkoi pikkuhiljaa olla aivan rauniona. Vahvat pelkotilat, suoranaiset kauhukohtaukset, olivat toistuvia ja aiheuttivat jo alkavia psykoosiin viittaavia oireita. Kauhukohtaukset olivat aikuisilla paljon harvinaisempia, eikä hän heti osannut sanoa miksi aikuinen ja näennäisen tasapainoinen mies kärsi niin voimakkaista peloista. Joonas oli kertonut pinnansa alkavan nykyään palaa aika nopeasti, mikä ei ollut lainkaan yllättävää.


Pirkko kertasi vielä mitä kollega oli Joonakseen kokeillut ja lista oli vaikuttavan pitkä. He olivat kokeilleet perinteistä keskusteluterapiaa, erilaisia rentoutus- ja maadoitusharjoituksia ja syvärentoutusta, ilman mitään mainittavaa edistystä. Sitten lista jatkui hypnoosilla, johon Joonas oli ollut kykenemätön, ja jopa traumankäsittelyyn tarkoitetulla silmänliiketerapialla. Kaikista kokeiluista tuloksena puhdas nolla, ei mitään vaikutusta. Tai itseasiassa ajoittain näillä hoidoilla oli ollut jopa kohtauksia lisäävä vaikutus, joka jo sinällään oli erittäin huolestuttavaa. Yhtään selkeää selittävää tekijää häiriöille ei Pirkko osannut hoitohistorian ja tämän tapaamisen perusteella nimetä. Joonaksen vastauksissa oli ollut myös selviä epäjohdonmukaisuuksia hänen puhuessaan sosiaalisista kontakteistaan, joten Pirkko epäili miehen jättävän jotain oleellista kertomatta. Toki edellä mainittu käytösmalli oli erittäin yleistä varsinkin hoitosuhteen alussa, kun asiakas vielä tunnusteli luottamusta itsensä ja terapeutin välillä.


Mysteeri kutkutti ja jopa hieman pelotti häntä. Samassa hän tajusi seisseensä varmasti ikuisuuden oman asuntonsa ovella lukulasiensa sankaa pureksien ja avainlenkki pikkurillistä roikkuen. Hän vilkaisi ympärilleen, mutta rappukäytävä suorastaan huusi autiuttaan. Nolostuneena hän sujahti omaan huoneistoonsa, vastaanottonsa naapuriin, jossa Katti odotteli keittiössä nälkäisenä naukuen.


”Voi sinua Katti-höppänä, sinun vatsasi on yksi pohjaton kaivo ja loputon musta aukko” hän leperteli kissalle ja kauhoi kissanruokaa säilykepurkista lautaselle. Katti naukui kuin viimeistä päivää haistaessaan päivällisensä valmistuvan, eikä nainen voinut enää pidätellä nauruaan


”Joka kerta sama juttu, luulisi sinun vuosillasi jo muistavan, että en minä tässä vaiheessa lautasta sinulta pois ota”.


Hän otti jääkaapista itselleenkin edellisen päivän tähteet syötäväksi ja kiiruhti kylmiä kasvispihvejä nakerrellen takaisin arvoituksensa ääreen. Hän järsi pihvinsä loppuun, keräsi ajatuksiaan työhuoneensa lattiasta kattoon ulottuvien kirjahyllyjen edessä ja alkoi sitten työhön. Tarmoa puhkuen Pirkko alkoi penkoa mappeja ja lähdekirjoja etsiessään kaikkia mahdollisia vinkkejä asiakkaansa tilanteen helpottamiseen.


Kirjat, monisteet, lehtileikkeet ja mapit oli levitetty avoimiksi hujan hajan jokaiselle vapaalle pinnalle kuin ruumiit obduktiopöydälle. Läppärin näytöltä heijastui sininen valo Pirkon lukulaseille saaden ne loistamaan luonnottomasti pimenevässä huoneessa. Hän oli selaillut aineistoa lähes maanisesti tuntikaupalla, mutta kovin laihoin tuloksin. Jokainen kirja, nettisivu ja tutkimus toisteli vain yhtä ja samaa, stressi, stressi ja vielä kerran stressi. Hän puri alahuultaan ja tuhahti, eihän se voinut olla laukaiseva tekijä, tässä kohtaa häiriö oli se, joka aiheutti asiakkaan stressin. Siitä hän olisi ollut valmis lyömään, vaikka koko uransa, vetoa. No oli niin tai näin, tämä tapaus oli upea esimerkki haastavasta tapauksesta, eikä hän koskaan jättänyt haasteisiin vastaamatta. Tässä tapauksessa ei pelkkä yksilöterapia riittäisi, oli aika koota jälleen vertaisryhmä. Tyytyväinen hymy levisi naisen kasvoille, hän malttoi tuskin odottaa!


Teekupin höyrytessä keittiön pöydällä Pirkko luonnosteli unihäiriöryhmän ilmoitusta. Hän toivoi saavansa mukaan erityisesti unihalvauksista ja painajaisista kärsiviä ihmisiä. Unihalvaukset olivat kiehtoneet häntä, sekä syntymekanismiltaan että kokemuksena. Hän oli itse kokenut muutaman sellaisen nuoruudessaan, murrosiän tunneja hormonikuohujen aikaan, mutta ei koskaan aikuisena. Teini-iässä koettuna ne tuntuivat liki mystisiltä, sillä silloin 70–80 luvun taitteessa, kukaan ei koskaan ollut osannut sanoittaa unihalvausta psykofyysiseksi tapahtumaksi, saati että niistä olisi edes puhuttu missään. Unihalvaus oli ollut pelottava ja hyvin yksityinen kokemus, josta ei tullut mieleenkään puhua edes lähimpien ystävien kanssa. Hulluksi olisivat varmasti haukkuneet.


Ensimmäisellä kerralla hän oli luullut nähneensä oikeita aaveita. Tummat, epämääräiset ja erittäin ahdistavat hahmot huoneen nurkassa olivat hitaasti ja ääneti lähestyneet häntä. Hän oli yrittänyt huutaa ja paeta omasta sängystään, mutta hän oli ollut nauliutuneena paikoilleen eikä hän ollut saanut kurkustaan kuin pingottunutta pihinää. Juuri kun hahmot olivat saavuttamassa hänet, oli hän havahtunut hikoilevana ja vapisten hereille. Seuraavat viikot hän oli kuvittelut näkevänsä kuolemanenteitä ja oli kokenut pahoja aavistuksia kaikesta. Mustat linnut ja kissat olivat olleet maailmanlopun merkkejä ja kaikki kuutosia sisältäneet luvut olivat olleet merkkejä Saatanasta. Suomeen silloin vasta saapunut Wicca-liike olisi saanut hänestä heti potentiaalisen jäsenensä, sillä kyllähän näin mahtavan yliluonnollisen kokemuksen omaava teinityttö olisi varmasti loistavaa ylipapitarainesta. Loppujen lopuksi mitään ei ollut tapahtunut, jos katkennutta korkoa hänen lempikorkokengistään ei lasketa.


Unihalvaus oli myös vaikuttanut hetkellisesti hänen meikkityylinsä, suttuiset tummat silmärajaukset olivat ilmentäneet hänestä huokuvaa maagista ja mystistä energiaa, ja vaatekaapin ainut kokomusta vaatekerta oli ollut ahkerassa käytössä. Hänen äitinsä oli vain pyöritellyt silmiään, kun hän oli penkonut vintin häkkikomeroista mummun vanhoja tavaroita sopivaa reksiviittaa etsiessään. Mistään Pirkko ei ollut kuitenkaan löytänyt pentagrammikorua, joten muutama korulippaasta löytynyt nikkelinen peace-riipus oli saanut toimittaa niiden virkaa. Wicca-vaihe oli mennyt sitten nopeasti ohi, syksyn sadekelit olivat tehneet siitä lopun aika lailla kertaheitolla. Valuva mascara ja suttuinen rajaus eivät olleet tehneet hänestä enää lainkaan salaperäistä, vaan hän oli muistuttanut lähinnä hippityylistä pandakarhua. Lopullinen naula wicca-uran arkkuun oli ollut rajusti oireillut nikkeliallergia, joka oli saanut alkunsa peace-korusta.


Toisella kerralla, liki vuotta myöhemmin, hän oli vain kuullut ääniä ympäriltään, kuin olohuoneen upouusi radio olisi ollut todella lujalla hänen huoneessaan ja kuinka toimittajat ja haastateltavat olisivat kaikki koittaneet puhua toistensa yli. Meteli oli ollut korviahuumaavaa. Havahduttuaan kokonaisuudessaan hereille oli huone kuitenkin ollut hiirenhiljainen. Jokusen yön Pirkko oli nukkunut kuunnellen radiosta Nuorten sävellahjaa yömyöhään. Pieni taustamelu rauhoitti ja oli saanut unia häiritsevän metelin pysymään poissa. Tosin hän oli vanhemmilleen joutunut selittelemään ummet ja lammet, miksi oli halunnut ottaa perheen uuden radio-C-kasettisoittimen vain omaan käyttöönsä.


Viimeisellä kerralla nämä kaksi elementtiä olivat yhdistyneet. Hän oli juuri muuttanut opiskelemaan Tampereelle ja hän asui ensimmäistä kuukauttaan upouudessa kimppakämpässään. Voimakkaat, sekavat äänet ja nurkassa ahdistavana ja pelottavana seissyt hahmo olivat lamauttaneet hänet täysin liikkumattomaksi ja äänettömäksi. Peitto oli liikkunut hitaasti hänen yllään, aivan kuin joku olisi vetänyt sitä pois hänen päältään, hän oli tuntenut sen liikkeen niin selvästi jalkojaan vasten, mutta hän ei ollut pystynyt liikauttamaan edes sormeaan. Pelko oli ollut täysin hallitsematonta ja Pirkko oli luullut menettävänsä järkensä. Sitten herätyskello oli soinut ja havahtuminen todelliseen tilaan ja aikaan oli tullut silmänräpäyksessä. Tämän jälkeen hän oli nukkunut viikon verran valot ja radio päällä. Nyt ei tosin enää tarvinnut pyytää radiota vanhemmilta lainaksi, vaan hän oli saanut sen ihan omakseen, tupaantuliaislahjaksi.


Pikkuhiljaa muisto painajaisesta oli alkanut hävitä uuden poikaystävän ja koulukiireiden myötä. Vuosien kuluessa omakohtaiset kokemukset unohtuivatkin kaiken muun alle, mutta aikuisena Pirkko törmäsi muutamaan tutkimukseen aiheesta ja löysi selityksen nuoruutensa oudoille kokemuksille. Näissä tutkimuksissa oli selvitetty unihalvauksesta kärsivien ihmisten olevan usein erittäin stressaavassa elämäntilanteessa. Heillä on myös usein vakavia unettomuuden oireita, henkistä painetta ja paljon käsittelemättömiä traumoja. Silloin hän oli tiennyt haluavansa tutkia unta ja sen häiriöitä entistä syvemmin.


Hymähtäen hellästi nuorelle höpsölle itselleen, hän viimeisteli ilmoituksen. Se olisi valmis julkaistavaksi Kivikon paikallislehdessä viikoittaisessa Kivikon Sanomissa ja tietenkin myös somessa ja sähköisissä medioissa. Tutkimus- ja vertaistukiryhmän kasaamisessa ei varmasti kuluisi kauaa, halukkaita oli aina yllin kyllin.


”Kyllä vain Kattiseni, tästä tulee hyvä juttu” hän jutteli pöydälle hypänneelle lemmikilleen. Kissa alkoi leikkiä tietokoneen hiirellä. ”Otatko sinäkin jo osaa digitalisaatioon!” Pirkko nauroi vedet silmissä ja alkoi naputella ilmoitusta sähköpostiinsa.




Taina





Hänen askeleensa kaikuivat onttoina tyhjässä huoneistossa. Hän ei ollut vieläkään oikein tottunut tähän yksinoloon. Kauanko hän olikaan asunut tässä kodissa? Yli kymmenen vuotta, josta viimeisen kokonaisen vuoden yksin, ihan ypöyksin. Taina asteli keittiösaarekkeen ääreen ja painoi vedenkeittimen päälle. Sen kohina peittäisi armeliaasti alleen hiljaisuuden. Hän rapisteli päivän lehteä rivakoin elein auki eteensä, kaikki äänet olivat nyt tarpeen.


Tee hautui ja hän tuijotteli kuppia tyhjällä katseella. Päivän uutisiin syventyminen oli osoittautunut liian vaativaksi tehtäväksi, ja hän oli työntänyt aviisin turhautuneena sivummalle. Hän vihasi elämäänsä välillä niin paljon, että halveksi itseään sen vuoksi. Hänellä oli kaunis koti Kivikon vilkkaassa keskustassa, riittävästi rahaa, ihanat lapset ja paljon laadukasta vapaa-aikaa. Kaikkea tätä häneltä kadehdittiin, mutta mitä hiivattia hän teki kaikella sillä rahalla ja vapaa-ajalla? Hän tuhahti ääneen, kaunis koti oli niin yhdentekevä yksinäisyyden rinnalla. Nyt typerä akka, otat itseäsi niskasta kiinni, hän moitti itseään. Olihan hänellä ystävättärensä Inkeri, ja tyttärensä Siiri ja Anniina. Mutta eivät he koskaan pystyisi korvaamaan Teuvoa ja aviovuoteen yksinäisyyttä.


Taina pyyhki nopeasti vaivihkaa kihonneen kyyneleen silmäkulmastaan. Voi kuinka ihanaa heillä oli ollut, he olivat Teuvon kanssa rakentaneet yrityksen yhdessä, kasvattaneet kaksi hurmaavaa tytärtä, jakaneet kaikki ilot ja surut. He olivat nauraneet ja itkeneet yhdessä, haaveilleet, riidelleet ja rakastaneet monta vuosikymmentä toisiaan. Hän oli aina ajatellut sitten lopulta tulevansa haudatuksi Teuvon viereen Tuomiokirkon hautausmaan sukuhautaan. Hän oli koko ajan luullut kaiken olevan kunnossa, kaiken heidän elämässään olevan hyvin, mutta Teuvo olikin aivan huomaamatta lipunut hänestä kauemmas ja etäämmäs. Taina ei edes nyt tajunnut kuinka salakavalasti kaikki oli tapahtunut. Yhtenä kauniina kevättalven päivänä hänen miehensä oli ilmoittanut haluavansa eron. Hän oli rakastunut toiseen ja heidän yhteinen elämänsä olisi siitä hetkestä alkaen ohi. Kaikki yhteiset vuodet ja eletty elämä oli pyyhitty yhdellä lauseella tyhjiin. Hän oli huolehtinut kodista, lapsista, edustanut, ollut sihteeri ja kirjanpitäjä, kumppani ja uskottu. Sitten ihan yhtäkkiä se kaikki vain vietiin häneltä pois.


Taina pyyhki taas silmiään, suolainen vesi virtasi poskille valtoimenaan, ja hän niisti nenänsä talouspaperiin. Sen karhea pinta raapi nenänpieliä inhottavasti. Hän heitti paperin roskiin ja otti samalla madeirapullon keittiön vitriinistä. Pieni tujaus tummaa lääkettä tekisi nyt hyvää hänen särjetylle sydämelleen. Hän maistoi vahvan alkoholin ja se sai hänen verensä taas virtaamaan. Elämä hiipi hiljalleen takaisin häneen, ja itkun taakse sumentuneet sanat ja kuvat alkoivat hahmottua uudestaan sanomalehden sivuilla ymmärrettäviksi kokonaisuuksiksi.









4.


Pirkko


Joonas istui jälleen nojatuolissa hänen vastaanotollaan ja kertoi nyt yksityiskohtaisesti, edellisöisestä kauhukohtauksestaan.


”Kova rasahdus nurkassa kertoi niiden taas tulleen” Joonas sanoi ja koitti hakea mukavaa asentoa Pirkon katseen alla. Rautakanki ei ollut vieläkään hellittänyt hänen selkärangastaan, päinvastoin. Mies oli kireä kuin äärimmilleen venytetty viulun jousi, josta muutamia ohuita jouhensäikeitä oli jo alkanut hapsottaa irralleen hartsilla vahatusta pinnasta, ja koska tahansa, ihan pienestäkin ärsykkeestä, koko jouhipakka räjähtäisi hajalle.


Ääni oli havahduttanut Joonaksen kevyestä unestaan täysin hereille. Varjot nurkassa olivat alkaneet saada muotoa, ne olivat olleet miehiä ja silti varjoja. Joonas oli nähnyt ne vain vilaukselta ennen kuin hän ehti sulkea silmänsä. Hän oli puristanut silmiään tiukemmin yhteen, että ei vaan näkisi yhtään mitään


”En halunnut nähdä niitä, ne pelottivat minua suunnattomasti. Ne miehet, tummat varjoissa lymyävät miehet saavat minut pelkäämään kaikkea, ääniä, hajuja, tuntemuksia, muotoja. Kaikki huokuvat silkkaa pahaa, ne haluavat minulle pahaa, haluavat saada minusta jotain itselleen” Joonas kertoi Pirkolle, joka kuunteli naama peruslukemilla. Naisen vasenta rannetta oli alkanut äkkiä kutittaa, mutta hän ei uskaltanut kyhnyttää ihoa edes vaivihkaa, jotta herkkä lumous ei särkyisi ja Joonas sulkeutuisi kuin säikähtänyt simpukka. Hän pohti oliko hänen korurasiaansa eksynyt jokin nikkeliä sisältävä rihkama.


”En halua nähdä, en halua nähdä, en halua nähdä, hoin vain mielessäni. Ajattelin sitä hokemalla saavani pelkoni jotenkin hallintaan, mutta ei, se ei auttanut”. Silmitön pelko oli saanut kaikki aistit ylikierroksille, Joonas oli kuullut pienimmätkin äänet ja tuntenut lämpötilan laskevan nopeasti. Hän olisi voinut vannoa jonkun liikahtaneen hitaasti huoneessa. Varovasti Joonas oli hivuttanut kätensä peiton reunaan ja tarttunut siihen juuri ja juuri havaittavalla liikkeellä.


”Ne eivät saa nähdä minun olevan hereillä. Jos ne näkisivät, että olen hereillä, ne ottaisivat minut mukaansa, vahingoittaisivat, satuttaisivat ja silpoisivat. Mutta jos olisin tosi pieni, huomaamaton, ihan hiljaa ja ihan liikkumatta, ne eivät näkisi minua ja menisivät sitten pois” Joonas jatkoi ääni täristen.


”Silmäluomia kirveli, kun puristin niitä pakonomaisesti kiinni. Sitten sentti sentiltä sai peiton nostettua ja vihdoin se peitti kasvoni. Vasta sitten uskalsin avata silmät ja tuijottaa turvallista pimeyttä peiton alla. Makuuhuone oli ihan hiirenhiljainen ja autio. Rappukäytävästä alkoi kuulua aamujakelijan kolistelu ja tennarien suhina ja nitinä lattiaa vasten. Silloin ajattelin, että ehkä se oli pelottanut ne tiehensä. Jouduin kuivaamaan kylmää hikeä peittoon, se oma pelko oli niin hirvittävää ja todellista. Varovasti vihdoin uskalsin lopulta raottaa peittoa ja vilkaista huonetta. Tyhjä, luojan kiitos, se oli tyhjä. Ne olivat menneet, ja minä olin jälleen onnistunut olemaan niille näkymätön” Joonas nielaisi ja yritti kostuttaa kuivaa suutaan.


”Minä tärisin kuin horkassa vielä jonkin aikaa, ennen kuin sain lopulta vähän nukahdettua” Joonas lopetti. Nyt hän avasi hitaasti molemmat kätensä ja antoi reisien ympärille kiristyneen verkkarikankaan taas laskeutua vapaasti. Hän verrytteli sormiaan, joiden iho oli rystysten kohdalta muuttunut puristuksen voimasta valkoiseksi. Nivelet naksuivat sormien oikomisen tahdissa ja erikoinen rytmi oli ainoa ääni hiljentyneessä huoneessa.


Pirkko oli kuunnellut Joonasta hypnoosin vallassa. Kutinakin oli onneksi laantunut, eikä enää häirinnyt hänen keskittymistään. Nyt hän oli saanut kuulla kauhukohtauksesta aivan tuoreeltaan ja miehen muistikuvat tuntemuksineen olivat verekset ja ilman valemuistoja. Joonas näytti ulkoisesti erittäin hyvinvoivalta, mutta sisältä mies saattoi murtua palasiksi hetkenä minä hyvänsä.


Hän yritti asettaa seuraavat sanansa todella tarkkaan, jotta luottamuksen tunne heidän välillään vahvistuisi ”Kiitos Joonas, todella hienoa, että jaksoit kertoa minulle tämän näin yksityiskohtaisesti ja omien tuntemustesi kautta. On todella hyvä, että osaat kertoa myös siitä mitä tunnet fyysisesti näiden kohtausten aikana”


Pirkko piti pienen tauon ja jatkoi sitten tunnustellen ”Puhuimme viimeksi siitä mahdollisuudesta, että alkaisit pitää jonkinlaista päiväkirjaa, josta etsisimme mahdollista laukaisevaa tekijää näille kauhukohtauksille. Oletko ehtinyt miettiä sen aloittamista?”


Joonas mutristi suutaan ja näytti empivän ”En oikein tiedä onko siitä mitään hyötyä. Minun päiväni ovat hyvin samanlaisia, käyn töissä, treenaan töiden jälkeen, sitten menen kaupan kautta kotiin, syön, katson vähän telkkua ja yritän saada nukuttua, edes vähän”.


”Ymmärrän. Tehdään sitten vaikka niin, että jos poikkeat näistä rutiineista, kirjaa se ylös ja laita seuravana aamuna merkintä oliko kauhukohtausta vai ei. Sopiiko se sinulle?” Pirkko haki kompromissia. Häntä ärsytti hieman, että Joonas oli kieltäytynyt hänen ensimmäisestä ehdotuksestaan, vaikka hän tiesi varsin hyvin, että tässä kohtaa asiakas vain käytti itsetuntemustaan ja säästi heidät molemmat todennäköisesti turhalta työltä. Pirkko tiedosti turhamaisuutensa aina aika ajoin, mutta oli silti usein vaarassa astua sen virittämään ansaan.


”Se sopii oikein hyvin” Joonas nyökkäsi ja alkoi sitten tehdä lähtöä. Tapahtumien jakaminen oli selvästi uuvuttanut asiakkaan.


Selvästi huojentuneena mies poistui vastaanotolta. Pirkko jäi hetkeksi miettimään, johtuiko huojennus uskalluksesta kertoa kauhukohtauksesta vai siitä, että tapaaminen oli vihdoin ohi. Oli miten oli, askel kerrallaan hän saisi kuorittua Joonaksen kuin sipulin.




Martti





Katon tummunut koivupaneeli näytti oksankohtineen silmämereltä, joka toljotti vaativana uhriaan. Marttia puistatti omat ajatuksena hänen maatessaan olohuoneensa sohvalla kattoon tuijottaen. Kivikon Sanomat oli taiteltu auki ilmoitusten kohdalta sohvapöydällä ja lehden vierellä oli tyhjä maitolasi ja lautasella puoliksi syöty korvapuusti. Hän oli tutkinut tarkkaan uniryhmän hakuilmoitusta ja päätös oli ollut helppo tehdä. Hän oli yrittänyt jälleen ottaa nokosia, mutta saanut aikaiseksi vain niskasäryn. Hän möyhi muhkuraista sohvatyynyä päänsä alle vielä kerran ja sulki silmänsä. Nyt uni ei enää tehnyt vastarintaa ja saavutti hänet muutamassa sekunnissa.


Kotitalon piha oli täydessä loistossaan. Juhannusruusut kukkivat viattoman valkoisena pilvenä kuistin molemmin puolin ja niiden tuoksu täytti Martin aistit hänen astuessaan ulko-ovesta pihaan. Hän hämmästeli ruusupensaan nopeaa kukoistusta, eihän se ollut vielä eilen kuin vasta lehteen puhjennut. Myös angervot ja miekkaliljat kohosivat ylös syvänsinistä taivasta vasten. Miekkaliljojen oransseissa kukissa parveili kymmeniä neitoperhosia medestä juopuneina. Omenapuut olivat niin täynnä valkoisia ja hennon vaaleanpunertavia kukkia, että niiden oksat tuntuivat vajoavan kukkien painosta.


Martti liikuttui häntä ympäröivästä kauneudesta, ja hän niin toivoi, että Sirpa olisi tämän näkemässä. Piha ja puutarha oli ollut hänen vaimonsa silmäterä ja suunnaton ylpeyden aihe. Siellä vaimo oli viettänyt tuhansia ja taas tuhansia tunteja hoivaten kukkaistutuksia, pensaita, hedelmäpuita ja marjapensaita. Järvikylä oli joskus tuhansia vuosia sitten ollut Kivijärven alla ja sen ravinteikas maaperä sai kasvit kukoistamaan.


Juhannusruusun tuoksuun sekoittui jostain häivähdys mäntysuopaa. Martti nuuhki ilmaa ja katsoi pihatielle. Siellä hän oli, Sirpa. Martin sydän otti muutaman lisälyönnin. Sirpa tuli häntä vastaan, punaiset hiukset tuulessa hulmuten, nuorena ja elävänä. Martti koitti avata sylinsä ottaakseen vaimonsa käsiensä väliin, mutta mitään ei tapahtunut. Hän oli jäykistynyt paikalleen. Hän avasi suunsa kutsuakseen Sirpaa, mutta ääni ei tullut ulos suusta. Voimattomana hän saattoi vain katsoa, kuinka Sirpa liukui hänen ohitseen, koskettamatta, kuin hän olisi ollut vain näkymätön haamu vaimonsa edessä. Vain hento tuoksu jäi ilmaan leijumaan.


Martti havahtui hereille omaan hiljaiseen itkuunsa. Rintaa puristi jälleen, mutta nyt silkasta ikävästä. Hän ei osannut päästää irti, eikä hän oikein tainnut halutakaan päästää irti. Suru ja kaipaus muistuttivat häntä Sirpasta ja tuntui jotenkin väärältä päästää niistä irti. Silloin hän päästäisi irti Sirpasta ja sitä hän ei halunnut, ei vielä.









5.


Saku


Viimeinen koeviikko oli enää yhtä koetta vaille suoritettu ja hän saattaisi sen jälkeen huokaista hetkeksi. Ennen lukion toisen luokan loppua olisi vielä muutamat satunnaiset tentit arvosanojen korottamista varten ja sitten koittaisi vihdoin pitkään odotettu kesäloma. Saku nielaisi hapan ilme kasvoillaan, mikä ihmeen loma… Hän olisi Kivikon Yliopistollisen Keskussairaalan välinehuollossa kesätöissä ja sitten olisi tietenkin ne pari valmennuskurssia ja lääkäriseminaaria, jonne isä hänet oli jo ilmoittanut. Häneltä itseltään tietenkään ei ollut mielipidettä, saati suostumusta kyselty. Häntä suututti yhä enemmän isän päsmäröinti, ihan kuin isä olisi jo kauan sitten päättänyt mitä ja miten Saku elämäänsä tulisi elämään. Hän mietti saisiko edes aikuisena tehdä itse elämäänsä koskevia päätöksiä, vai ohjailisiko isä häntä vielä kuolinvuoteellaankin.


Biologian koe olisi huomenna ja hän ajatteli vielä kerrata opettajan antaman tärppilistan aiheet. Hän haukotteli pitkään ja ajatteli hetken leukojensa ihan oikeasti menevän sijoiltaan. Hän oli kuolemanväsynyt, mutta missä ihmeen välissä hän edes nukkuisi? Samassa, kuin joku tai jokin universumissa olisi lukenut hänen ajatuksensa, Saku näki monitoimitilan oven olevan avoinna ja valot sammuksissa. Hänellä olisi pari hyppytuntia ennen fysiikan preppauskurssin alkua, joten nyt jos koskaan. Hän vilkaisi nopeasti ympärilleen ja todettuaan reitin olevan selvä, hän luikahti monitoimitilaan ja veti oven perässään lukkoon. Tilassa oli muutama houkutteleva säkkituoli ja pari sohvaa, joiden seireeninkutsu huusi lujaa Sakun korvissa. Hiiteen tärppilistan läpikäynti, hän osaisi kokeessa vaadittavat asiat riittävän hyvin ilmankin ja preppauskurssi sujuisi hyvin ilman valmistautumistakin.


Varmuuden vuoksi tai ennemminkin toiveikkaana, hän asetti kännykästä herätyksen päälle ja oikaisi karhean sohvakankaan syliin. Ennen kuin seinäkellon minuuttiviisari oli ehtinyt vaihtaa asentoaan, oli Saku täydessä unessa.




Taina





Suussa maistui ikävälle, hän maiskutteli mokkanahalta tuntuvaa suutaan ja koitti saada sylkeä erittymään. Onkohan hänellä ientulehdus tai reikä tulossa, nainen mietti ja kuljetti kieltään pitkin etuhampaita. Pitäisi varmaan varata aika tarkastukseen ja hammaskiven poistoon. Aamu tuntui muutenkin kovin tahmealta, vaikka hän oli jälleen nähnyt niin ihanan kuumottavan unenkin. Hän puraisi alahuultaan väristysten jäljiltä, ilman niitä hän olisi varmaan jo irrottanut sen vähäisenkin otteen elämästään. Samassa todellisuus ja sen ankeus taas laskeutui raskaana hänen harteilleen. Ehkä kävelylenkki Inkerin kanssa vähän piristäisi, hän tuumi ja raahusti aamutoimille.


Sää oli mitä parhain ja lämmin kevätaurinko lämmitti ihanasti poskia aurinkolasien alapuolella. Aamun tuhnuisuuskin oli enää muisto vain, ja rakkaan ystävän seura oli saanut mielialan kohoamaan kunnolla. He juttelivat jälleen kaikesta maan ja taivaan välillä ja nyt Tainasta tuntui sopivalta avautua.


”Olisikohan se ihan hassu juttu, jos hakisin sellaiseen unihäiriöryhmään?” hän kyseli Inkerin mielipidettä heidän kävellessään kävelysauvat sulalla asfaltilla töpsähdellen.


Inkeri kohautti olkiaan ”Onko sinulla sitten jo niin vakavia uniongelmia?”


Taina oli varautunut tähän ”Voi kyllä, tiedäthän sinä tämän menopaussin ihanuuden. Ja kyllä kyllä, onhan minulla ne korvaushoidot, mutta union ihan kamalan huonoa koko ajan”


Inkeri naurahti myötätuntoisena ”Minä tiedän, ystävärakas, minä tosiaan tiedän” ja kiihdytti vauhtia.


Hetken he kulkivat hengitystään ylämäessä rytmittäen, kunnes Taina avasi taas keskustelun ”Mutta tosissaan ajattelin, että semmoisesta ryhmästä voisi olla apua. Sieltä voisin saada kenties jotain hyviä rentoutumisharjoitteita tai jotain vastaavaa”.


”Alatko sinä jo kyllästyä hengailemaan vain minun kanssani?” Inkeri sanoi yllättäen, mutta ääni täynnä lempeyttä.


Taina hätkähti, miten nainen olikin nähnyt niin syvälle hänen sydämeensä. Taina punastui ja ajatteli ensin kieltää, mutta totesi sitten sen turhaksi. ”Sinusta olisi tullut hyvä poliisi” hän naurahti ja jatkoi ”Et sinä ihan hakoteillä tuossa ole. Minä kaipaan enemmän ihmisiä ympärilleni. Äläkä käsitä minua väärin, minä rakastan sinua ja en voisi kuvitellakaan elämääni ilman sinua”


”Mutta” Inkeri jatkoi hänen lausettaan.


Taina veti syvään henkeä ”Mutta tunnen olevani eristäytynyt muusta maailmasta. Kaikki muut ystävät ja tuttavat jäivät Teuvolle. Minulle ei jäänyt erossa edes hyvänpäiväntuttuja”


Inkeri pysäytti heidät ja otti Tainan sitten tukevaan halaukseen ”Voi kulta pieni, luulitko sinä höntti, että tulisin mustasukkaiseksi, jos hankkisit uusia ystäviä?”


”No ehkä vähän” Taina kuiskasi nolostuneena naisen korvaan.


He nauroivat vapautuneina, kunnes molemmat alkoivat ristiä jalkojaan.


”Voi saatana tätä!” Inkeri rääkäisi ja syöksyi hennosti vihertävään puskaan Taina vanavedessään.


Kotona Taina viskasi lenkkivaatteet pyykkiin ja kävi suihkussa pesemässä hien iholtaan. Lenkki oli parantanut hänen oloaan hurjasti, ja hän oli niin onnellinen ystävästään. Hän kuivasi hiuksiaan ja joi loput juomapullonsa sisällöstä.


Kivikon Sanomissa julkaistu uniryhmäilmoitus lojui edelleen lehdestä leikattuna saarekkeella:


”Jos kärsit elämääsi haittaavasta unihäiriöstä, tule mukaan vertaistukiryhmään Kivikon Yliopiston kampukselle. Unihäiriöisten uusi vertaistukiryhmä aloittaa jälleen 30.5. Ryhmään pyrkivät voivat ilmoittautua henkilökohtaisesti 6.5 kampuksella psykologian ja lääketieteellisen tiedekunnan tiloissa, oppilashuone nro 4, klo 10:0014:00 välisenä aikana. Varaudu kertomaan hieman itsestäsi ja unihäiriöstäsi. Lisätietoja saat sähköpostitse pirkko.tervahauta@uni.fi. Osallistumismaksu 950€, laskulla, hyvinvointiedulla tai Kelan maksusitoumuksella. Nähdään, terveisin Pirkko Tervahauta, hyvinvointilääkäri”


Hän istahti saarekkeen ääreen tuolille ja avasi valkoviinipullon mikrossa lämmitetyn kanakeiton seuraksi. Hän oli kattanut pöydän kauniisti kuten yleensäkin, vaikka söikin nykyään melkein aina yksin. Keitossa oli reilusti mausteita ja chili poltteli suussa patongista huolimatta, joten hän siemaili reiluja kulauksia lasistaan ja kaatoi lisää. Samalla hän mietti, mitä syitä käyttäisi hakiessaan kurssille. Kertoisiko hän hieman totuutta venyttäen vaihdevuosista vai menisikö ihan todenmukaisella seksiunien näkemisellä. Oli miten oli, hän halusi epätoivoisesti päästä ryhmään. Hän kaipasi sitä sosiaalista hulinaa ja kuplintaa, jota yrittäjäpiireissä oli ollut, hän kaipasi niitä kaikkia juhlia ja tapahtumia, jossa oli ollut aina niin kovin hauskaa, viini oli virrannut, samppanja kuplinut ja iloinen nauru kimpoillut seurueesta toiseen. Yhteisöllisyyttä, sitä hän kaipasi niin kovasti, varsinkin kun tiesi, ettei hänellä ollut entisiin piireihin enää mitään asiaa.




Henna





ePassin saldo oli näyttänyt täyttä 400 euroa, ja hän oli jo päättänyt mihin hän rahat käyttäisi. Hän selaili vielä kirjoittamaansa sähköpostitiedustelua, tarkisti osoitteen oikeinkirjoituksen ja painoi sitten ”lähetä”. Syvä helpotuksen huokaus purkautui huomaamatta hänen huuliltaan ja vastapäiseltä työpöydältä ojentui ihmisen kokoinen kysymysmerkki häntä kohti. Miikka Savolainen katsoi Hennaa pitkään ”Onko joku hätänä?”


Henna huiskaisi ilmaa kädellään ”Sain juuri valmiiksi aika tärkeän meilin ja sinne meni. Toivottavasti se menee läpi ja saan homman klousattua”. Hän nojautui tuolissaan taaksepäin ja jäi katsomaan työtoveriaan.


Empaattinen hymy nousi Miikan huulille ja mies nosti peukkua ”Toivotaan parasta”.


He olivat jakaneet työhuoneen vuosien ajan ja molemmat tiesivät toistensa tavat ja eleet, milloin voisi jutella ja milloin työkaveri tarvitsi rauhansa. Miikka käänsi tuolinsa Hennaan päin juttutuokion merkiksi. Henna halusi ohjata huomion pois itsestään ja kysyi Miikalta tämän kaksoissiskosta ”Mitä Mirkulle kuuluu? Ei olla törmätty missään vähään aikaan”.


Leveä hymy nousi miehen kasvoille ja hän alkoi kertoa ääni innostuksesta kohoten ”Siis voitko kuvitella, systeri sai ihan järjettömän hienon pestin sen uuden käsityöpajan, Aitan, vetäjänä. Se on perustettu sinne vanhaan kylätaloon, muistat varmaan paikan. Hän toimii siellä sihteerinä ja saa nyt vihdoinkin tehdä töitä kaikenlaisten kädentaitajien kanssa”.

